《大蜡诗》
魏晋·裴秀

日躔星纪，大吕司辰。
玄象改次，庶众更新。
岁事告成，八蜡报勤。
告成伊何，年丰物阜。
丰禋孝祀，介兹万祜。
报勤伊何，农功是归。
穆穆我后，骛兹蒸黎。
宣力菑亩，沾体暴肌。
饮飨清祀，四方来绥。
充牣郊甸，鳞集京师。
交错贸迁，纷葩相追。
掺袂成幕，连衽成帷。
有肉如丘，有酒如泉。
有肴如林，有货如山。
率土同欢，和气来臻。
祥风叶顺，降祉自天。
方隅清谧，嘉祚日延。
与民优游，享寿万年。

作者简介：（224—271）西晋河东闻喜人，字季彦。少好学，有声名，时称“后进领袖”。曹爽辟为掾。爽被杀，以故吏免。转附司马氏。魏末迁散骑常侍、尚书仆射，改定官制，议五等之爵。入晋，加光禄大夫，封钜鹿郡公。官至司空。作《禹贡地域图》，藏于秘府，开创我国古代地图绘制学。创制朝仪，广陈刑政，朝廷多遵用之。卒谥元。